Polizist wird me in Kambodscha übere Kolleg oder de Unkle. Ussbildig bruuchts keini. Uniform aa, Helm uff, Lüchtstab ind Hand und ganz bös driiluege, Priefig bestande, bisch Polizist. Poliziste sind in dr Regel dämentsprächen unbezalt.  Uncool. So miend si sich halt ihre Verdienst sälber organisiere. Uncool. Dämentsprächend fische si fählbari Motofahrer uss em Verkehr use. Ich würd jetzt däm nid cool sage, aber isch jo eigendlich OK. Aber was denn chunnt isch eher uncool. De Polizist fot afo erkläre was me falsch gmacht hett und will d'Papier gse. Wär schlau gnueg isch hett sich e Kopie vo sine Usswiis lo mache lo, will schunsch isch d'Gfohr, dass er si nümm gset gross. Losst sich nämmlig alles in Gäld umwandle. Uncool. De Töfflischlüssel  so schnäll wie möglich useneh und in Hosesack stecke. Schunsch isch dä au wäg. No meh uncool. De Polizischt verzapft eim denn uff e sehr uncooli Art, was me ebe falsch gmacht hett und denn verzellt er eim d'Buess. Das isch so bitz nach em zuefallssystem. Bi emne Barang (Ussländer) isch d'Buess grundsätzlich grad 10 moll höcher wie bi emne Iiheimische. Drumm muess me märte.  Au uncool und sehr miehsam. Schlussändlich sött me emne Polizist nid meh als 1 Dollar gä. Das isch jo no cool, wills fascht nütt isch. S'Problem isch jo nid de Betrag, sondern dass me natürlich kei Quittig kriegt, und jede weiss, dass das Gäld diräkt in sini täsche goot und die vom Vorgsetzte. Anyway, das isch au no verkraftbar. Witters sehr uncool isch, wenn me sich nid  d'Zyt zum märte nimmt und eifach das gitt wo si wänd, denn merke si sich wär du bisch, kommuniziere das untenander und d'Chance dass me usegfischt wird stiigt beträchtlich. Sehr uncool. Vor allem als Barang uff emne traditionelle Töffli mit farbigem Helm wome uffahlt wiene Pinks Huen… sehr uncool.  Denn Si fische eim au uuse ohni dass me öppis falsch gmacht hett. Das isch denn no vill meh uncool. Do letschti bini an ere krützig gstande, ha öpper ufe flughafe welle fahre, fahr bi grien über d'krützig,  promt stönd si dört und blockiere mer de wäg. Ha kei zyt gha zum diskutiere, will mi Passagier uffe Flughafe hett miesse. Drumm hanene das gä wo si händ welle und bi witter gange. Sehr sehr uncool gsi.  Das isch de wäg wies do lauft. Vo de Locals isch das zimmli akzeptiert. D Buesse sind e bestandteil vom monatliche Budget, wenn überhaupt eins existiert.